stanford-oval/wikipedia huggingface dataset:
ראש ממשלת המדינה (גרמניה)

ראש ממשלת המדינה (בגרמנית: Ministerpräsident, בתרגום מילולי "שר-נשיא") בגרמניה הוא ראש הרשות המבצעת של מדינה בפדרציה הגרמנית.
תיאור התפקיד

בראש ממשלת גרמניה עומד קנצלר, ומעליו מכהן נשיא טקסי העומד בראש המדינה. בראש כל אחת משש עשרה המדינות המרכיבות את הפדרציה עומד ראש ממשלה, שהוא לא רק ראש הרשות המבצעת באותה מדינה, אלא אף ראשה הטקסי (בניגוד לפדרציה הגרמנית עצמה וכן בניגוד לדמוקרטיות פרלמנטריות פדרליות אחרות, כגון הודו ואוסטרליה, שבהן מכהן מושל טקסי לצד ראש שרים ביצועי בדרג המדינתי). הגדרת התפקיד והסמכויות של ראש הממשלה משתנות ממדינה למדינה, אך ברוב המדינות למשרת ראש הממשלה השפעה רבה. בכל המדינות ראש הממשלה נבחר בבחירות עקיפות על ידי הלנדטאג. ברוב המדינות, דוגמת באדן-וירטמברג ונורדריין-וסטפאליה, רשאי הלנדטאג להפיל את הממשלה בהצבעת אי-אמון קונסטרוקטיבית, הדורשת תמיכה במועמד חלופי להרכבת הממשלה החדשה; במדינות אחרות, כגון ריינלנד-פפאלץ והסן, הלנדטאג רשאי להפיל את הממשלה בהצבעת אי-אמון רגילה ללא מועמד חליפי, ובבוואריה אין ללנדטאג יכולת להפיל את הממשלה כלל, ולכן ייתכן בה מצב של לנדטאג לעומתי.
בניגוד לראשי הרשות המבצעת במדינות פדרטיביות אחרות, כגון מושלים בארצות הברית, לראשי ממשלות המדינות ישנה גם השפעה על הנעשה לא רק בדרג המדינתי אלא גם בדרג הפדרלי - הם עומדים בראש משלחת מדינותיהם בבונדסראט וממנים את שאר חברי המשלחת מקרב שרי ממשלותיהם.
בשלוש ערי המדינה (ברלין, ברמן והמבורג), הממשלה מכונה "סנאט", ותואר העומד בראשה נקבע בהתאם: ראש עיריית ברלין מכונה "ראש העיר המושל", ראש עיריית המבורג מכונה "ראש העיר הראשון", וראש עיריית ברמן מכונה "ראש העיר ונשיא הסנאט".
מספר רב של קנצלרי גרמניה ונשיאיה שימשו כראשי ממשלות מדינות קודם לכן, בהם הנשיא ריכרד פון וייצזקר שכיהן כראש עיריית ברלין בטרם נבחר לנשיא, הקנצלר הלמוט קוהל שכיהן כראש ממשלת ריינלנד-פפאלץ, והקנצלר גרהרד שרדר אשר כיהן כראש ממשלת סקסוניה התחתונה.
נשים במשרת ראש הממשלה

שש נשים כיהנו עד שנת 2020 כראשי ממשלות מדינות בגרמניה. ב-1993 נבחרה לראשונה אישה למשרת ראש הממשלה, היידה זימוניס במדינת שלזוויג-הולשטיין שנכנסה לתפקידה לאחר שקודמה התפטר. האישה הראשונה שנבחרה לתפקיד בקלפי היא כריסטינה ליברקנכט ממדינת תורינגיה, שנבחרה בשנת 2009 לאחר בחירות כלליות במדינה בהן המפלגה הנוצרית-דמוקרטית הגרמנית השלטת איבדה שליש ממנדטיה ויו"ר המפלגה הקודם התפטר מתפקידו עקב זאת. האישה הראשונה שנבחרה לתפקיד בזכות עצמה היא הנלורה קרפט ממדינת נורדריין-וסטפאליה, שנבחרה בשנת 2010 לעמוד בראש ממשלת מיעוט שמאלית.
רב שמואל בר רב יצחק

| --- | --- |
 מקום פעילות:  בבל
 תקופת הפעילות:  שלישי תקופת האמוראים
 רבותיו:  רב, רב הונא, רבי חייא בר אבא
 בני דורו:  רב זירא
 
רב שמואל בר רב יצחק היה אמורא מהדור השלישי של התקופה, שנולד בבבל ועלה לארץ ישראל. הוא נחשב, יחד עם רבי זירא, לגדול הדור שבארץ ישראל. בלט בעיקר בעיסוקו באגדה.
ביוגרפיה

רב שמואל נולד בבבל לרב יצחק, שהיה אמורא (מוזכר בתלמוד על שם בנו "אבוה דרב שמואל בר רב יצחק"). עוד בצעירותו, הספיק ללמוד אצל האמורא רב, אך נחשב לתלמידו המובהק של רב הונא. לאחר שכבר נחשב לתלמיד חכם בזכות עצמו, עלה לארץ ישראל, ושם החל ללמוד תורה מפי רבי חייא בר אבא. הוא התקרב לרבי חייא עד כדי כך, שכאשר נפטר רבי חייא הוא נהג כאבל. בארץ ישראל רכש מעמד נכבד, עד שנחשב לגדול הדור. חתנו היה רב אושעיה.
כאשר נפטר רב שמואל, נהג רבי זירא מנהגי אבלות.
מורשתו

רב שמואל בר רב יצחק נחשב לאיש חסד. כך לדוגמה הוא נהג לשמח חתן וכלה בדרך ייחודית: הוא רקד בפני הכלה כשבידו ענפי עץ הדס. היו חכמים שהעירו לו על כך שלכאורה זה מעשה שלא מתאים לגדול הדור, ורבי זירא אף היה אומר "ראו איך סבא זה מבייש אותנו", אך כאשר הוא נפטר, כך על פי האגדה, יצאה בת קול שאמרה "נפטר רב שמואל בר רב יצחק הגומל חסדים". כמו כן כאשר החלה הלוויה שלו ירדה אש מן השמיים, שהייתה בצורת בדי הדס, והפרידה בין הציבור המלווה לבין מיטתו, ובנוסף, נעקרו כל האילנות בארץ ישראל, לאות על כך שלא יזכו עוד שייקח מהם ענפים יפים ומעוטרים לרקוד לפני הכלה.
מתורתו

אמרה ידועה של רב שמואל בר רב יצחק, שיש לה השפעות הלכתיות רבות, היא הכלל שטבע: ”מקום יש בראש להניח שתי תפילין”.
רב הונא בריה דרב יהושע

| --- | --- |
 לידה:  המאה ה־4 
 פטירה:  410 
 תקופת הפעילות:  דור חמישי לאמוראי בבל
 רבותיו:  אביי ורבא
 בני דורו:  רב פפא
 
רב הונא בריה דרב יהושע נמנה עם הדור החמישי של אמוראי בבל, ומן הבולטים שבהם. למד תורה מפי אביי ורבא בישיבת פומבדיתא. חברו ובר הפלוגתא שלו הוא רב פפא.
כשחברו הקרוב ושכנו, רב פפא, הקים את הישיבה בעיר נרש שבבבל, הצטרף אליו רב הונא בריה דרב יהושע ושימש בישיבה כראש כלה (נושא הדרשות בחודשי אדר ואלול, שאז הגיעו האנשים שעבדו לפרנסתם ולא הזדמנו לישיבה עד חודשים אלו, הנקראים ירחי כלה).
בזמן לימודו אצל רבא התפרנס רב הונא בריה דרב יהושע מקרקע קטנה שהייתה לו וכך יכול היה להשקיע זמנו בלימוד. בשלב מאוחר יותר עשה שותפות עם ידידו רב פפא והתפרנס ממכירת שומשמין.
רב הונא בריה דרב יהושע היה ותרן ומעביר על מידותיו. פעם אחת חלה רב הונא בריה דרב יהושע, וכשהגיע רב פפא לבקרו ראה כי הוא גוסס והורה להכין לו תכריכים. בסוף החלים רב הונא בריה דרב יהושע מחוליו, ואמר כי אמנם נקנסה עליו מיתה, אך מאחר שהוא נהג כל חייו בוותרנות ולא העמיד על מידותיו, אף הקב"ה לא דקדק אחריו וויתר לו. כמו שנאמר 'נושא עון ועובר על פשע'; למי נושא עון? - לעובר פשע.
על פי ספר הכריתות, נפטר בשנת תשכ"ב לשטרות (ד'קע"א - 411). הרב אהרן היימן סובר שנפלה טעות, ומציע כתאריך חלופי את שנת תרפ"ב (ד'קל"א - 371).
חבריו

על חבריו נמנה רב אדא בר אבא. על כך מסופר, כי מנהגו של רב נחמן בר יצחק היה שמדי יום לפני שנכנס לדרשה היומית הוא סיכם את יסודות הסוגיה עם רב אדא, וכך הייתה הסוגיא ברורה לו ונכנס לדרשה. באותו יום שנפטר רב אדא, עיכבו אותו רב פפא ורב הונא בריה דרב יהושע שלא היו במעמד סיום המסכת שערך רבא למסכת, ושאלו אותו כיצד למד רבא הלכות מסוימות בהלכות מעשר בהמה. רב אדא אמר להם את תורתו של רבא, ובינתיים חיכה רב נחמן בר יצחק לרב אדא שיבוא ללמוד עמו ולסכם את יסודות הסוגיא, וכבר הגיע זמן הדרשה אך רב נחמן בר יצחק התעכב כי חיכה לרב אדא שיכין עמו את השיעור. שאלו תלמידיו את רב נחמן: מאוחר כבר, מדוע מחכה רבינו? השיב רב נחמן בר יצחק: מחכה אני שתבוא לכאן מיטתו של רב אדא בר אבא שנפטר. מיד יצא הקול שנפטר רב אדא.
רב שינוי

רב שינוי גאון היה גאון פומבדיתא שבבבל וראש הישיבה קרוב לאמצע תקופת הגאונים, בשנת ד'תקמ"ב (781) בערך. מישיבת פומבדיתא שבראשותו ומישיבת סורא יצאו תשובות לכל קהילה יהודית בתחומי שלטון האימפריה המוסלמית, תשובות לשאלות שהופנו על ידיהם לגאוני בבל. רב שינוי היה מחכמי ישיבת פומבדיתא ומונה לגאון וראש הישיבה לאחר פטירת רב רבא גאון בר רב דודאי. לפי עדות רב שרירא גאון, לא האריך רב שינוי בתפקידו ונפטר זמן לא רב לאחר מכן.
רקע

ישיבת פומבדיתא הוקמה בדור השני של תקופת האמוראים בידי רב יהודה, סביב שנת ד'י"ד (253). מאז הקמתה הייתה לישיבה השפעה רבה על יהדות בבל, ועם הידלדלות המרכז היהודי בארץ ישראל - על היהדות בכלל. בתקופת הגאונים הייתה הישיבה דומיננטית ורצף הלימוד בה לא הפסיק. הגאונים לימדו והפיצו את התלמוד הבבלי ואת ההלכה העולה ממנו לתלמידיהם בישיבות בבל, וגם לקהילות יהודיות מחוץ לבבל. מישיבת פומבדיתא ומישיבת סורא יצאו תשובות לכל קהילה יהודית בתחומי שלטון האימפריה המוסלמית, כמענה לשאלות שהופנו על ידי הקהילות לגאוני בבל. השאלות עסקו בכל תחומי היהדות, והאיגרות בין הישיבות לבין הקהילות שמרו על קשר בין הקהילות לבין המרכז התורני הגדול שבבבל.
ראש הישיבה

רב שינוי היה מחכמי ישיבת פומבדיתא ומונה לגאון וראש הישיבה לאחר פטירת רב רבא גאון בר רב דודאי. לפי אחת הדעות, קודם מינויו לגאון עמד רב שינוי בראש ישיבה מקומית קטנה, ורק מאוחר יותר הצטרף לחכמי ישיבת פומבדיתא.
לפי עדות רב שרירא גאון באיגרתו, תקופתו של רב שינוי כגאון לא הייתה ארוכה:
ובתר רב מלכא מר רב רבא בריה דרב דודאי זקננו בשנת תתרפ"ד. ובתריה מלך מר רב שנוי, ולא האריך. ובתריה מלך רב חנינאי כהנא בר מר רב אברהם גאון בשנת תתרצ"ג
במקביל לרב שינוי, עמד רב ביבוי גאון בראש ישיבת סורא.
בספר "ספר הקבלה" להראב"ד לא הוזכר שמו של רב שינוי ברשימת הגאונים.
תלמידו

מתלמידיו של רב שינוי התפרסם רב יוסף גאון בר רב אבא, שהיה ידוע בחסידותו ומסופר עליו שזכה לגילוי אליהו. רב שינוי גאון התפעל ממסירות הנפש שלו על הלימוד וברך אותו שיזכה לגדול ולהגיע להנהגת הדור. כך סיפר רב שרירא גאון:
ואחריו (רב איבומאי בר רב אברהם) מר רב יוסף בנו של מר רב אבא בשנת קכ"ה... והיה חסיד הרבה וזקן מאוד, ונאמר שהיה אליהו ז"ל בא אליו ויושב בישיבה בימיו... ונאמר גם שהיה מצער עצמו הרבה על תלמודו בצעירותו וברכו מר רב שנוי רבו גאון ואמר לו: תזכה שתנהיג את אומתך.
אחרי רב שינוי, שנפטר זמן לא רב אחרי מינויו, מונה לגאון פומבדיתא רב חנינאי כהנא גאון בר רב אברהם גאון, בשנת ד'תקמ"ב (772).
הערות שוליים

↑  כתיב: רב שינוי, רב שנוי. נוסחות נוספות: רב שינואי, רב שנואי (יש גם: רב שנונא)
↑  ראו איגרת רב שרירא גאון (מהדורת לוין) עמוד 104 ובהערה ט; "דורות הראשונים" לר' יצחק אייזיק הלוי חלק ג עמוד 236.
↑  למניין השטרות. והיא שנת ד'תקל"ג (773).
↑  ד'תקמ"ב (772).
↑  איגרת רב שרירא גאון, מהדורת לוין, עמוד 110; בתרגום לעברית.
↑  1125 לשטרות, ד'תקע"ד, 814.
| גאונים |
| --- | --- | --- |
| ראשי ישיבת סורא | רב מר בר רב הונא • רב חנינא גאון (חיננאי) • רב הונא גאון (הונאי) • רב ששנא (משרשיא בר תחליפא) • רב חנניה הכהן מנהר פקוד (חיננאי) • רב נהילאי (הילאי) הלוי • רב יעקב הכהן מנהר פקוד • רב שמואל גאון • רב מרי הכהן מנהר פקוד • רב אחא גאון (סורא) • רב יהודאי בן נחמן • רב אחונאי (אהונאי) כהנא בן פפא • רב חנינאי כהנא בן הונא • רב מרי הלוי בן משרשיא • רב ביבוי הלוי • רב הילאי בן מרי • רב יעקב הכהן בן מרדכי • רב איבומאי • רב צדוק בן אשי (יצחק בן ישי) • רב הילאי בן חנניה • רב קימוי בן אשי • רב משה (משרשיא) גאון • רב כהן צדק בן איבומאי • רב שר שלום בן בועז • רב נטרונאי גאון • רב עמרם גאון • רב נחשון בן צדוק • רב צמח בן חיים • רב מלכא • רב האי בן נחשון • רב הילאי בן נטרונאי • רב שלום בן מישאל • רב יעקב בן נטרונאי • רב יום טוב כהנא בן יעקב • רב סעדיה גאון • רב יוסף בן יעקב בר סטיא • רב צמח צדק • רב שמואל הכהן בן חפני • רב דוסא בן סעדיה • רב ישראל הכהן בן שמואל • רב עזריה הכהן בן ישראל • רב יצחק |  |
| ראשי ישיבת פומבדיתא | רב חנן מאישקיא • רב מרי בר רב דימי • רב חנא (הונא) • רב רבה (רבא, ראבא) • רב בוסאי (בוסתנאי) • רב הונא מרי בן מר יוסף • רב חייא ממישן • רב רביא בן רב אביי (מורונאי) • רב נטרונאי בן נחמיה • רב יהודה גאון • רב יוסף גאון (בר כותנאי) • רב שמואל בן רב מרי • רב נטרוי כהנא בן אמונה • רב אברהם כהנא • רב דודאי בן נחמן (רב דוראי) • רב חנניא בן משרשיא • רב מלכא בר רב אחא • רב רבא (אבא) בר דודאי • רב שינוי • רב חנינאי כהנא בן אברהם • רב הונא הלוי בן יצחק • רב מנשה בן יוסף • רב ישעיה הלוי בן אבא • רב יוסף בן שילא משלחי • רב רברבי כהנא בן חנינאי • רב איכומאי (אחונאי) כהנא בן אברהם • רב יוסף בן אבא • רב אברהם בן שרירא • רב יוסף בן מר חייא • רב יצחק בן חנניה • רב יוסף בן רברבי • רב פלטוי בן אביי • רב אחא כהנא בן מר רב • רב מנחם בן יוסף בן חייא • רב מתתיהו הכהן בן רברבי בן חנינא • רב אבא (רבה) בן אמי בן שמואל • רב צמח בן פלטוי • רב האי בן דוד • רב קימוי בן אחאי • רב יהודה בן שמואל גאון • רב מבשר הכהן בן קימוי • רב כהן צדק בן יוסף • רב צמח בן כפנאי • רב חנניה בן יהודה • רב אהרן הכהן בן יוסף • רב נחמיה בן כהן צדק • רב שרירא גאון • רב האי גאון • רב חזקיה בן דוד |  |
| גאוני ישיבת ארץ ישראל | מר זוטרא בר מר זוטרא• רבי יהושפט בן יאשיהו • רבי צמח בן יאשיהו • רבי אהרן בן משה בן מאיר •  רבי אהרן בן מאיר • רבי אברהם בן אהרן • רבי אהרן הכהן גאון • רבי יוסף הכהן בן עזרון • רבי עזרון • רבי שמואל הכהן בן יוסף • רבי יוסי הכהן בן שמואל • רבי שמעיה גאון • רבי יאשיהו בן אהרן • רבי שלמה בן יהודה גאון • רבי דניאל בן עזריה • רבי אליהו הכהן גאון • רבי אביתר גאון • רבי שלמה הכהן גאון (השני) • רבי מצליח הכהן גאון • רבי משה בן נתנאל הלוי • רבי אברהם בן מזהיר • רבי נתנאל בן משה הלוי • רבי שר שלום בן משה הלוי • רבי עזרא בן אברהם • רבי אברהם בן עזרא גאון • רבי שר שלום בן אברהם • צדוק גאון |  |
| אחרים | רב יצחק מפירוז שבור • רב אחאי גאון משבחא • רב שמעון קיירא • רב ניסים גאון • רבנו חננאל |  |
תנאים  •  אמוראים  •  סבוראים  •  ראשונים  •  אחרונים
רב שמואל בריה דרב אבהו

| --- | --- |
 לידה:  בבל
 פטירה:  507 ד'רס"ז
 מדינה:  בבל, האימפריה הסאסאנית
 מקום פעילות:  פומבדיתא, בבל
 תקופת הפעילות:  הדור השני לסבוראים
 השתייכות:  ישיבת פומבדיתא
 
רב שמואל בריה דרב אבהו (רב שמואל בר רבא) היה חכם יהודי מחכמי הדור השני של הסבוראים, על גבול הדור הראשון. חברו ובר הפלוגתא שלו היה רב אחאי, והם מוזכרים יחד בשתי סוגיות בתלמוד הבבלי. רב שמואל היה בנו של רב אבהו, שהיה מחכמי פומבדיתא בשלהי תקופת האמוראים.
זהותו

אביו של רב שמואל, רב אבהו, היה תלמיד של רב אשי ו"ראש כלה" - העומד בראש כינוס של ירחי כלה - בישיבת פומבדיתא בראשותו של רפרם. פעמים רבות נכתב שם אביו "רבי אבהו", אולם זו טעות ובלבול עם רבי אבהו, אמורא ארץ-ישראלי בדור השלישי, והנוסחה הנכונה היא "רב אבהו".
באיגרת רב שרירא גאון מוזכר חכם בשם "רב שמואל בר יהודה": "ובשנת תתי"ז (למניין השטרות) נפטר רב שמואל בר יהודה דמן פומבדיתא". יש שמזהים אותו עם רב שמואל בריה דרב אבהו. זיהוי זה מסתייע באחת הנוסחאות של איגרת רב שרירא גאון, שלפיה שם אביו הוא "רב אבהו" (נוסח צרפת של בר גולדברג), או "רבהו" (קיצור של רב אבהו). ב"ספר הקבלה" להראב"ד הנוסחה היא "רב שמואל בר רבא", והוא מזוהה עם רב שמואל בריה דרב אבהו. לפי הנאמר באיגרת רב שרירא גאון, נפטר רב שמואל בחודש כסלו שנת ד'רס"ו (505); אולם לפי "ספר הקבלה" להראב"ד נפטר רב שמואל בשנת ד'רע"ח (518).
לפי הנאמר ב"ספר הקבלה" להראב"ד, היה רב שמואל ראש ישיבת פומבדיתא שלוש שנים, עד לפטירתו בשנת ד'רע"ח (518). הראב"ד מונה אותו בין חכמי הדור השני של הסבוראים, מפני שכהונתו כראש ישיבה, שהייתה בסוף ימיו, הייתה אחרי פטירתם של חכמי הדור הראשון.
מתורתו

חכמי הסבוראים, שפעלו בהשלמת עריכת התלמוד ובלימודו, לא השאירו כתבים שמיוחסים אליהם. הערותיהם שנכנסו בתלמוד נשארו, לרוב, ללא שם אומרן; אך לפעמים הוזכר שם החכם. מתורתו של רב שמואל בריה דרב אבהו לא ידוע הרבה, אולם הוא מוזכר שלוש פעמים בתלמוד הבבלי, פעמיים מהן יחד עם רב אחאי.
באחד האזכורים, דן רב שמואל בנושא עכבר שנפל לשֵכר. השאלה היא, האם כל המשקה נאסר בשתייה בגלל העכבר? רב אחאי שיער והתיר חומץ שנפל לתוכו עכבר, אם יש חומץ פי 50 מגודל העכבר, שמחמת חריפותו של החומץ טעם העכבר בטל בו. רב שמואל בריה דרב אבהו התיר שיכר שנפל לתוכו עכבר, אם יש פי 60 שיכר ביחס לעכבר.
במחלוקת בהלכות סימני הטריפות בבעלי חיים, נידון מקרה של נקב בריאה של הבהמה, שנמצא לאחר השחיטה במקום שנגע בו השוחט. הדיון הוא, האם יש לייחס את הנקב לציפרניו של השוחט, או שזוהי טריפה, מחלה שגורמת לאיסור אכילת הבהמה אף אם נשחטה כהלכה? בשאלה זו נחלקו הדעות, ורב שמואל הביא הלכה בשם אביו: אמר רב שמואל בריה דרב אבהו: אבא - מראשי כלה בישיבתו של רפרם היה, ואמר שתולים את הנקב בנגיעת השוחט, והבהמה מותרת באכילה.
מתורתו > המחלוקת ב"עיזא כרכוז"

המחלוקת המפורסמת שבה השתתף רב שמואל בריה דרב אבהו, היא בנושא "עיזא כרכוז":
ההיא עיזא כרכוז דהואי בי ריש גלותא, דעקור מלא צנא דתרבא מינה. רב אחאי אסר, רב שמואל בריה דרב אבהו אכל מיניה. קרי אנפשיה (משלי יח, כ): מִפְּרִי פִי-אִישׁ תִּשְׂבַּע בִּטְנוֹ. שלחו מתם: הלכתא כוותיה דשמואל בריה דרב אבהו, והיזהרו ברבינו אחאי, שמאיר עיני גולה הוא.
הדיון הוא בעניינו של איסור אכילת חֵלֶב. חלב של בהמה אסור באכילה, ושל חיה מותר. התלמוד דן בסימני ההבחנה בין חיה לבהמה.
בביתו של ראש הגולה נשחט "עיזא כרכוז" - כעין עז שקרניו חדורות (מחודדות) וחרוקות (מלאות פגימות וחריצים), והוציאו ממנו חֵלֶב מלוא הסל. התעורר הספק, האם עז זה מין חיה הוא, שכן צורת קרניו תואמת את סימני החיה, או שהוא מין בהמה, כשאר מיני העיזים?
בכך התעוררה מחלוקת: רב אחאי אסר את החלב באכילה (שזהו מין בהמה), ורב שמואל בריה דרב אבהו התיר, ואף אכל ממנו.
השאלה נשלחה לחכמי ארץ ישראל. הם פסקו הלכה כרב שמואל, שהחלב מותר באכילה כי מין זה חיה הוא, אולם הוסיפו הסתייגות: "והיזהרו ברבינו אחאי, שמאיר עיני גולה הוא". כלומר, אל תנהגו היתר בפניו של רב אחאי אלא אחר שישתכנע, והיזהרו לנהוג בו כבוד.
קליטה

ערך זה עוסק בקבלה של אותות שנשלחו ממקור מסוים. אם התכוונתם לעזרה בהתאקלמות של עולים חדשים שעלו לארץ ישראל, ראו .
קליטה היא הפעולה של קבלת אותות אשר נשלחו ממקור מסוים.
הקלט הוא כלל הנתונים המתקבלים במהלך תהליך הקליטה.
קליטה היא מושג מתחום התקשורת.
הקליטה יכולה להתבצע על ידי יצור חי או מכשיר.
דבר (כגון סיסמה, שיר, רעיון) קָלִיט נתפס ונקלט במהירות ובקלות (בשכל או בחושים), וכושר היקלטותו מכונה קְלִיטוּת. את שתי המילים הללו חידש המילונאי ראובן אלקלעי, אולם לפי הגדרותיו הוא כיוון למשמע של absorbability, כלומר כושר הספיגה של החומר.
היבטים נירולוגיים וקוגניטיביים

בעלי חיים מסוגלים לקלוט גירויים מהסביבה באמצעות מערכות חישה שונות.
כמו למשל: שמיעה, ראייה, מישוש, ריח וטעם.
מערכות החישה קולטות את הגירויים דרך קולטני חישה ומעבירות את המידע למערכת העצבים. כל המידע שנקלט בחושים מאוחסן למשך זמן קצר מאוד במאגר המכונה זיכרון חושי. הזיכרון החושי הוא השלב הראשון בתהליך קידוד הזיכרון. לקשב יש תפקיד חשוב בתהליך עיבוד המידע החושי בכך שהוא גורם לשפעול כללי המכוון לקליטת גירויים ומאפשר ברירה של חלקי הקלט הרלוונטיים מתוך שלל הגירויים המתחרים בסביבה.
הקליטה היא השלב הראשון בתהליך התפיסה.
הזיכרון החושי מאפשר די זמן לעיבוד המידע החושי הראשוני שנקלט. דבר זה מאפשר למערכת הקוגניטיבית לבחור אלו פרטים מתוכו יש להעביר לעיבודים נוספים, למערכות הזיכרון המתקדמות יותר, לתהליכי קבלת החלטות ולמנגנוני תכנון התגובה.
בשלב זה הקשב מאפשר להפעיל ריכוז או מאמץ מנטליים הנדרשים להתמקדות במטלה מסוימת בעקבות המידע שנקלט.
קליטה של שפה מתייחסת להבנה של מסרים ויכולה להיעשות בשמיעה או קריאה. זוהי יכולת חיונית לצורך התקשורת של האדם עם סביבתו החברתית.
שימוש בטכנולוגיה

כמו כל בעל חיים אחר, יכולת הקליטה הטבעית של האדם מתבססת על המאפיינים הפיזיולוגיים של מערכת החישה שלו.
עם זאת, הטכנולוגיה מאפשרת לאדם להתגבר על מגבלות החושים שלו בדרכים שונים.
אחת הדרכים היא להשתמש במכשירים המשפרים את יכולת הקליטה של מערכות חושיות קיימות כמו: משקפיים, משקפת, מכשיר שמיעה ועוד.
דרך נוספת היא להשתמש במכשירים המסוגלים לקלוט אותות וגירויים שהאדם לא מסוגל לחוש בהם ולהמיר אותם לצורה אחרת אשר יכולה להיקלט על ידי האדם. למשל: צילום רנטגן, מכ"ם, רדיו ועוד.
השימוש בטכנולוגיה אומנם מגביר באופן משמעותי את היכולת האנושית לאתר מסמנים ולעבד מידע באמצעות מכשירים שונים. עם זאת, מערכת העיבוד האנושית עדיין אינה מסוגלת לחשוף את כל המסמנים המצויים ביקום.
זו הסיבה לכך שעדיין קיימות תאוריות אשר לא ניתן להוכיח או להפריך מבחינה מדעית, משום שאין אפשרות לאסוף את המידע הדרוש לשם כך. לדוגמה לכך היא תיאורית חור תולעת.
קליטה במערכות מידע

הקליטה היא השלב הראשוני של מערכת תקשורת, אשר מיועדת להעברת מידע. זהו הסוג הפשוט ביותר של מערכת מידע. מערכות מידע מורכבות יותר עוסקות גם בעיבוד של המידע שנקלט ולא רק בהעברתו.
קליטה נחשבת מוצלחת רק אם יחס אות לרעש של האות שהתקבל במקלט היה גדול יותר מסף רגישות הקליטה של המקלט.
ראו גם

שידור
תורת האינפורמציה
הערות שוליים

↑  ראובן אלקלעי, מלון עברי שלם, כרך 3, הוצאת גליל, 1994
1 2  שרה דרויאן (1999). עקרונות אבולוציוניים בהתפתחות החשיבה. רעננה: רמות.
1 2  Mark R. Rosenzweig, Arnold L. Leiman, S. Marc Breedlove (1999). Biological psychology: an introduction to behavioral, cognitive, and clinical neuroscience. 2nd ed. Sunderland, Massachusetts: Sinauer Associates.
↑  יונתן גושן־גוטשטיין ודן זכאי (2006). פסיכולוגיה קוגניטיבית - כרך ב – זיכרון.  רעננה: האוניברסיטה הפתוחה.
↑  שרה אבינון (2000). עיין ערך: לשון, הבנה והבעה. תל אביב: מט"ח - המרכז לטכנולוגיה חינוכית.
1 2  Melnikova, E. V., & Melnikov, O. A. (2011). Scientific comprehension of the nature of information. Scientific and Technical Information Processing, 38(2), 99-104.
↑  Denning, P. J., & Bell, T. (2012). The Information Paradox. American Scientist, 100(6), 470-477.
ערך זה הוא קצרמרבנושא תקשורת. אתם מוזמנים לתרום לוויקיפדיה ו.
ראג-אנ'-בון מאן

| --- | --- |
ראג-אנ'-בון מאן בהופעה, יוני 2017
ראג-אנ'-בון מאן בהופעה, יוני 2017
 לידה:  29 בינואר 1985 (בן 39) אוקפילד, מזרח סאסקס, בריטניה בריטניה
 שם לידה:  רורי צ'ארלס גרהאם
 שם במה:  Rag'n'Bone Man 
 מוקד פעילות:  ברייטון, לונדון 
 תקופת הפעילות:  מ-2010 
 מקום לימודים:  Uckfield  College, Ringmer Community College and Sixth Form 
 סוגה:  מוזיקת נשמה
 סוג קול:  בריטון-טנור
 שפה מועדפת:  אנגלית 
 חברת תקליטים:  קולומביה רקורדס High Focus Records
 מספר צאצאים:  1
 www.ragnbonemanmusic.com
 פרופיל ב-IMDb
 
רורי צ'ארלס גרהאם (באנגלית: Rory Charles Graham; נולד ב-29 בינואר 1985; ידוע בשם הבמה שלו: ראג-אנ'-בון מאן) הוא זמר-יוצר בריטי, הידוע בשל קולו הבריטוני העמוק. הסינגל הלוהט הראשון שלו "Human", יצא בשנת 2016, ואלבומו הראשון תחת אותו השם יצא בפברואר 2017. בטקס הענקת פרסי המוזיקה הבריטית לשנת 2017, זכה בפרס בחירת המבקרים, תחת קטגוריית "פריצת השנה הבריטית".
קריירה > ראשית חייו (1985—2006)

רורי צ'ארלס גרהאם נולד ב-29 בינואר 1985 באוקפילד, אשר במחוז מרכז סאסק. הוא למד באקדמיית קינג'ס רינגמר ברינגמר, משם הועף ונרשם ללמוד בקולג' אוקפילד בכפר מולדתו. בגיל 5 בהשראת תוכנית הטלוויזיה הקומית
Steptoe and Son החל לעשות ראפ עם דראם נ' בייס. בהיותו בבית הספר, נמנה עם קבוצת נוער אשר נתמכו על ידי קרן הצדקה The Prince's Trust (אנ'), שיזמה פרויקט קהילתי שעסק בציור ובגינון בקרובורו (אנ').
כשעבר לברייטון, חברו Gi3mo הקים קבוצת ראפ בשם Rum Committee והזמין אותו להצטרף אליהם. הוא החל להופיע ב-Slip-jam B, שם פגש רורי אנשים שעזרו לו עם הקריירה שלו. במהלך השנים הבאות תמכו חברי הקבוצה באמני ההיפ הופ פרעה מונץ' ו-KRS-One במועדון הלילה Concorde 2 בברייטון, ובשנת 2012 הוציאו אלבום משלהם בשם Boozetown דרך חברת הממשק בנדקמפ ועוד חנויות מקוונות. שבועות ספורים טרם הוצאת אלבום הבכורה של Rum Committee, נתבקש רורי לתמוך בג'ואן ארמטריידינג במרכז האירועים "ברייטון דום" (אנ'). ללא כל שחרור תקליטור במסגרת עצמית בעבר תחת שמו, הוא עבד עם מפיקי Rum Committee - שרלוק בונס ו-Gi3mo כדי ליצור ולהוציא את האלבום הרשמי הראשון שלו Bluestown, בו אירח רורי באחד משיריו את אמן ההיפ הופ Ceezlin. את הקריירה המוזיקלית שלו החל רורי במועדוני נוער מקומיים באזור אוקפילד כשהופיע שם, ועדיין ממשיך להופיע באזור.
קריירה > 2011—2015

בשנת 2011 החל גרהאם לעבוד עם חברת תקליטי ההיפ הופ הבריטית High Focus, איתם הוציא מספר תקליטים, חלקן בשיתוף פעולה עם אמנים כמו מפיק ההיפ הופ ליף דוג, תחת הכותרת (Dog 'n Bone EP (2013, ומפיק ההיפ הופ Dirty Dike, תחת הכותרת (Put That Soul on Me (2014. זמן מה לאחר מכן החל גרהאם בשיתוף פעולה עם המפיק המוזיקלי מרק קרו, אשר באותו זמן עבד על אלבום הבכורה של להקת באסטיל, Bad Blood. ב-2013 חתם גרהאם על הסכם פרסום עם וורנר שאפל.
ב-2014 בשיתוף פעולה עם מרק קרו, הוציא גרהאם את המיני-אלבום Wolves דרך חברת התקליטורים Best Laid Plans, אשר כלל 9 רצועות, ובו אירח מספר אמנים, בכללם וינס סטייפלס, Stig of the Dump וקייט טמפסט. יחד עם להקת סקאנק אנאנסי התארח גרהאם במיקסטייפ ה-3 של להקת באסטיל – VS. בשיר "Remains". המיני-אלבום שלו Disfigured שיצא ב-2015, הופק אף הוא על ידי חברת התקליטים Best Laid Plans. הרצועה הראשונה במיני-אלבום - "Bitter End", הושמע בתחנת הרדיו הדיגיטלית BBC Radio 1Xtra (אנ'), והגיע לרשימת ההשמעה "In New Music We Trust (במוזיקה חדשה אנו בוטחים)" בתחנת הרדיו BBC Radio 1.
קריירה > 2016—עד היום

הלהיט הראשון של גרהאם "Human", יצא ביולי 2016 על ידי חברת התקליטים קולומביה רקורדס. השיר דורג במקום ראשון במצעדי פזמונים באוסטריה, בבלגיה, בגרמניה ובשווייץ, והוענק לו התואר אלבום זהב באוסטריה, באיטליה, בגרמניה, בהולנד, בשוודיה ובשווייץ. השיר "Human" הושמע גם כן בתור שיר הנושא בסרט של שירות פריים וידאו Oasis, בטריילר הרשמי של משחק הווידאו Mass Effect: Andromeda, בטריילר של הסרט כשגיבורים חוזרים (2017) (אנ'), בסדרת הטלוויזיה הבלתי אנושיים, בפתיח העונה ה-2 של הסדרה אדמת הפקר ועוד.
אלבום הבכורה של גרהאם, נקרא נקרא גם הוא "Human" ויצא ב-10 בפברואר 2017. האלבום נפתח עם השיר "Human", כולל בו את הסינגל "Skin" וכולל רצועות שהופקו על ידי מרק קרו, Two Inch Punch וג'וני קאפר. האלבום זכה באלבום השנה הבריטי לשנת 2017 מטעם תחנת הרדיו של ה-BBC וגרהאם נבחר למועמד "אמן השנה". מאוחר יותר בשנת 2017 שיתף גרהאם פעולה עם הלהקה הווירטואלית גורילז, והופיע בשיר "The Apprentice" במהדורת הדלוקס של אלבומם ה-5 "Humanz".
גרהאם גם ביצע וכתב חלק מהשיר "Broken People" מסרט הנטפליקס של ויל סמית' משנת 2017 - "Bright".
ב-16 במאי 2018 אמור היה להופיע בישראל, אך ביטל את הופעתו מבלי להסביר מדוע.
ב-11 בינואר 2019, הוא הוציא, בשיתוף עם קלווין האריס, את הסינגל "Giant".
באפריל 2021 הוציא סינגל בשם "Anywhere Away from Here" יחד עם הזמרת פינק.
חיים אישיים

בספטמבר 2017 לגרהאם ולבת זוגו, בת' רואוי, נולד בנם הבכור.
בבחירות הכלליות בממלכה המאוחדת 2017 גרהאם הביע תמיכה במנהיג מפלגת הלייבור, ג'רמי קורבין. בריאיון לערוץ 4 הבריטי, אמר שהוא רואה בקורבין ”אדם שמדבר מתוך להט” והוסיף כי הוא יכול ”להזדהות עם מה ש[קורבין] אומר ומעולם לא הרגיש כך”.
גרהאם הוא פטרון של קרן הצדקה AudioActive. בהצהרה רשמית למען קרן הצדקה אמר גרהאם כי: ”AudioActive עושים משהו כדי לוודא, מבלי הבט על עושרם או מצבם, שלצעירים תינתן הזדמנות להיות יצירתיים. אין ביכולתי לתמוך בזה מספיק”.
דיסקוגרפיה > אלבומי אולפן

2017: Human
2021: Life by Misadventure
דיסקוגרפיה > מיני-אלבומים

2012: Bluestown
2013: Dog 'n' Bone
2014: Put That Soul on Me
2014: Wolves
2015: Disfigured
הערות שוליים

↑  שגיא בן נון‏, הזמר ראג אנד בון ("Human") ביטל את הופעתו בישראל, באתר וואלה, 25 בנובמבר 2017
| --- | --- |
בקרת זהויות :  GND: 1114683035  ISNI: 0000 0004 5982 2500  LCCN: no2017026227  MusicBrainz: 37993cdf-f61a-488f-8cca-07e03b8aaa02  NKC: xx0215660  RERO: 02-A026855585  SUDOC: 203865804  VIAF: 38147543784653192090   WorldCat (עם VIAF): 38147543784653192090
רג'אא נאטור

| --- | --- |
אין תמונה חופשית
 לידה:  1972 (בת 52 בערך) 
 מדינה:  ישראל 
 מקום לימודים:  אוניברסיטת תל אביב, אוניברסיטת ברדפורד 
 שפות היצירה:  ערבית 
 
רג'אא נאטור (בערבית: رجاء ناطور; נולדה ב־1972) היא משוררת פלסטינית אזרחית ישראל, עמיתת מחקר בפורום לחשיבה אזורית, ופעילה חברתית בנושאי זכויות אדם ומעמד האישה. עורכת הזירה בערבית ובעלת טור בהארץ.